Ηλίας Αναστασάκος

Ο Ηλίας Αναστασάκος είναι Έλληνας ποδοσφαιριστής, γεννημένος στη Σπάρτη στις 3 Μαρτίου 1978. Αγωνίζεται στη θέση του επιθετικού. Κατάγεται από το Δαφνί Λακωνίας όπου στην τοπική ομάδα έκανε και τα πρώτα ποδοσφαιρικά του βήματα. Αυτή την περίοδο αγωνίζεται με τον Άρη Σκάλας.

Καριέρα 
Ξεκίνησε την καριέρα του από την ερασιτεχνική ομάδα του Α.Ο. Δαφνίου Λακωνίας  , ενώ από τα 15 του χρόνια αγωνίστηκε στη Δ' εθνική με τον Πανγυθεατικό και τον Λεωνίδα Γλυκόβρυσης. Το καλοκαίρι του 1995 αποκτήθηκε από την ΑΕΚ ως ερασιτέχνης κι ενώ ήταν ήδη διεθνής με την Εθνική Παίδων και ο τότε προπονητής της Ντούσαν Μπάγεβιτς εισηγείται να γίνει ημιεπαγγελματίας. Το 1996 είναι μέλος της Εθνικής Νέων, με την οποία κατέκτησε την 4η θέση στο Ευρωπαϊκό πρωτάθλημα Νέων που είχε γίνει στην Αυστρία.

Από την ΑΕΚ δόθηκε δανεικός στον Άρη Πετρούπολης,  στον Απόλλωνα Αθηνών και στην Καλαμάτα, ενώ τρεις φορές ενδιάμεσα υπήρξε μέλος του ρόστερ της ΑΕΚ με την οποία όμως πήρε ελάχιστες ευκαιρίες, καθώς αγωνίστηκε μόλις σε έναν αγώνα πρωταθλήματος την περίοδο 1999-2000 εναντίον του Ιωνικού, καθώς και σε 4 αγώνες κυπέλλου, στην προκριματική φάση των ομίλων του 2001-02.

Η πρώτη του συμμετοχή στην Α' εθνική είχε γίνει με τη φανέλα του Απόλλωνα, σε έναν αγώνα κατά του Εθνικού (4-0 στις 17 Ιανουαρίου 1999), όπου μάλιστα σκόραρε το ένα από τα τέσσερα γκολ της ομάδας του.

Αποδεσμεύτηκε από την ΑΕΚ τον Ιανουάριο του 2002 και αγωνίστηκε στη συνέχεια διαδοχικά στους Αθηναϊκό, Απόλλωνα Αθηνών για δεύτερη φορά, Αστέρα Τρίπολης και Θρασύβουλο, με τον οποίο αναδείχθηκε πρώτος σκόρερ στο πρωτάθλημα Β' εθνικής την περίοδο 2007-08, έχοντας πετύχει 18 γκολ. Το καλοκαίρι της ίδιας χρονιάς πήρε μεταγραφή για τον ΠΑΟΚ όπου αγωνίστηκε για ένα χρόνο, ενώ συνέχισε από το 2009 την καριέρα του στον Ατρόμητο, με τον οποίο έφτασε σε δύο τελικούς Κυπέλλου το 2011 και το 2012.

Το συμβόλαιό του με την ομάδα του Περιστερίου τελείωσε το καλοκαίρι του 2012 και έχοντας μείνει ελεύθερος, συμφώνησε να συνεχίσει την καριέρα του, στον Πλατανιά Χανίων.Από το 2015 είναι παίχτης της Σπάρτης και πέτυχε δυο σημαντικά γκολ ενάντια στον Α.Ο Κυπαρισσίας στον αγώνα μπαράζ για άνοδο της Α.Ε Σπάρτης στη Γ' 

εθνική.Σε περίπτωση ανανέωσης του συμβολαίου του θα αγωνίζεται με την ομάδα της Σπάρτης στη Γ' εθνική.

Πηγές 

 Δημήτρης Τσακίρης, «Who is Who 2004», Εκδόσεις Αθλότυπο, Αθήνα 2003, σελίδες 88 - 89, ISBN 960-7378-47-4
 Οι πρώτοι σκόρερς της ενιαίας Β' εθνικής

Σπαρτιάτες
Επιθετικοί ποδοσφαιριστές
Έλληνες ποδοσφαιριστές
Ποδοσφαιριστές Εθνικής Ελλάδας Κ19
Ποδοσφαιριστές Αθλητικής Ένωσης Κωνσταντινουπόλεως
Ποδοσφαιριστές Απόλλων Σμύρνης
Ποδοσφαιριστές Π.Σ. Καλαμάτας
Ποδοσφαιριστές Αθηναϊκού
Ποδοσφαιριστές Αστέρα Τρίπολης
Ποδοσφαιριστές ΠΑΟΚ
Ποδοσφαιριστές Ατρόμητου Αθηνών
Ποδοσφαιριστές Σούπερ Λιγκ Ελλάδας
Ποδοσφαιριστές Φούτμπολ Λιγκ (Ελλάδα)
Ποδοσφαιριστές Θρασύβουλου Φυλής